Skote klap tydens nóg ŉ transitorooftogFoto: Twitter via @Khanyee9. Nóg ŉ transitorooftog het Maandagoggend in Gauteng plaasgevind. Die jongste voorval in die onlangse vlaag transitorooftogte het omstreeks 10:00 by die Jabulani-winkelsentrum in Soweto plaasgevind. Kol. Lungelo Dlamini, provinsiale woordvoerder van die polisie, het aan Maroela Media gesê daar is nog nie in dié stadium veel inligting oor die voorval bekend nie. “Die veiligheidswag van die G4S-voertuig het uit die winkelsentrum gekom met die geld by hom en is deur ŉ groep gewapende verdagtes voorgekeer en die geld is toe van hom afgeneem,” het hy gesê. Volgens Dlamini het die onbekende hoeveelheid aanvallers lukraak skote begin afvuur terwyl hulle in verskillende rigtings begin vlug het. ŉ Omstander, ŉ vrou, is in die been getref en na die hospitaal gehaas. Die verdagtes het met die onbevestigde bedrag kontant in onbekende voertuie in die rigting van Johannesburg gevlug. Niemand anders is tydens die voorval beseer nie. Die voorval kom slegs ŉ dag nadat ŉ Fidelity-geldwa Sondag by die Southdale Mall in die suide van Johannesburg geteiken is. “Daar word beweer dat ŉ Fidelity-geldwa geparkeer gestaan het met een veiligheidswag in Shoprite terwyl die ander een by die wa gewag het. Dit is toe dat die gewapende aanvallers hom [die wag by die voertuig] nader en dwing om die geld aan hulle te oorhandig,” het kapt. Mavela Masondo, woordvoerder van die polisie, vroeër gesê. Slegs drie dae vantevore is ŉ G4S-geldwa op die N4 in Silverton in Pretoria tussen Watermeyerstraat en Simon Vermootenweg beroof. Kapt. Ndivhuwo Mulamu, woordvoerder van die Valke, het verlede week bevestig dat twee veiligheidswagte van die G4S-voertuig aangeval is, gering beseer en na die hospitaal vervoer is vir verdere behandeling. Skote het ook verlede week Donderdag in Boksburg geklap toe ŉ groep swaar gewapende verdagtes op nog twee geldwaens aan die Oos-Rand toegeslaan het.